Madaniy faoliyat sohasida tarmoqlarga oid badiiy kengashlar toʻgʻrisidagi namunaviy nizomni tasdiqlash haqida
(resolution, 2022-11-03)

“Madaniy faoliyat va madaniyat tashkilotlari toʻgʻrisida”gi Oʻzbekiston Respublikasi Qonuniga muvofiq, shuningdek, madaniyat tashkilotlarida jamoatchilik boshqaruvining samarali tizimini yanada rivojlantirish maqsadida Vazirlar Mahkamasi qaror qiladi: 1. “Madaniy faoliyat va madaniyat tashkilotlari toʻgʻrisida”gi Oʻzbekiston Respublikasi Qonunining 13-moddasiga muvofiq: tizimida madaniyat tashkilotlari boʻlgan davlat organlari va tashkilotlar, shuningdek madaniyat tashkilotlari tomonidan teatr, musiqa va konsert faoliyati, sirk sanʼati va tasviriy sanʼat, arxitektura va dizayn boʻyicha tarmoq badiiy kengashlari tashkil etilishi; tarmoqlarga oid badiiy kengashlar maslahat organlari hisoblanishi; tarmoqlarga oid badiiy kengashlar tarkibiga, qoida tariqasida, taniqli ijodkorlar, madaniyat xodimlari, olimlar, mutaxassislar, madaniyat tashkilotlari assotsiatsiyalarining (uyushmalarining) vakillari kirishi maʼlumot uchun qabul qilinsin. 2. Quyidagilarni nazarda tutuvchi Madaniy faoliyat sohasida tarmoqlarga oid badiiy kengashlar toʻgʻrisidagi namunaviy nizom ilovaga muvofiq tasdiqlansin: har bir davlat madaniyat tashkilotida yuridik shaxs boʻlmagan badiiy kengashlar faoliyatini tashkil etish; badiiy kengashlarning asosiy vazifalari, huquq va majburiyatlari; badiiy kengashlarning faoliyatini tashkil etish tartibi; badiiy kengashlar tomonidan qaror qabul qilish va uning ijrosini tashkil etish tartibi. 3. Belgilansinki, tizimida madaniyat tashkilotlari boʻlgan davlat organlari va tashkilotlarda tashkil etiladigan tarmoq badiiy kengashlari aʼzolariga ular tomonidan har chorak yakuni boʻyicha bajarilgan ishlar natijalariga koʻra davlat organlari va tashkilotlar rahbarlarining tegishli buyrugʻiga asosan ularning budjetdan tashqari jamgʻarmasi mablagʻlari hisobidan mehnatga haq toʻlashning eng kam miqdorining 5 baravarigacha miqdorda gonorar toʻlab boriladi. 4. Oʻzbekiston Respublikasi Madaniyat vazirligi tizimida madaniyat tashkilotlari boʻlgan davlat organlari va tashkilotlar bilan birgalikda bir oy muddatda: ushbu qaror bilan tasdiqlangan namunaviy nizom asosida mazkur davlat organlari va tashkilotlarda, shuningdek madaniyat tashkilotlarida teatr, musiqa va konsert faoliyati, sirk sanʼati va tasviriy sanʼat, arxitektura va dizayn boʻyicha tarmoq badiiy kengashlarini tashkil etish, ularning nizomlari va tarkibini tasdiqlash choralarini koʻrsin; oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — turizm va madaniy meros vaziri A.A. Abduxakimov hamda Oʻzbekiston Respublikasi madaniyat vaziri O.A. Nazarbekov zimmasiga yuklansin. 1. Ushbu Namunaviy nizom madaniy faoliyat sohasida tarmoqlarga oid badiiy kengashlarning (keyingi oʻrinlarda — badiiy kengash) maqomi, asosiy vazifalari, huquqlari va majburiyatlari, shuningdek, faoliyatini tashkil etish tartibini belgilaydi. 2. Tizimida madaniyat tashkilotlari boʻlgan davlat organlari va tashkilotlarda (keyingi oʻrinlarda — davlat organlari va tashkilotlar), shuningdek har bir madaniyat tashkilotlarida (keyingi oʻrinlarda — madaniyat tashkiloti) tegishli ravishda teatr, musiqa va konsert faoliyati, sirk sanʼati va tasviriy sanʼat, arxitektura va dizayn boʻyicha badiiy kengashlar tashkil etiladi. Davlat organlari va tashkilotlarda tashkil etiladigan badiiy kengash ularning madaniy faoliyat sohasini yanada rivojlantirish boʻyicha, madaniyat tashkilotlarida tashkil etiladigan badiiy kengash esa madaniyat tashkilotlari oldida turgan tashkiliy, ijodiy-ishlab chiqarish masalalari boʻyicha tegishli ekspertlik taklif, xulosa va tavsiyalarni beruvchi maslahat organi hisoblanadi. 3. Badiiy kengash oʻz faoliyatini Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Namunaviy nizomga hamda boshqa qonunchilik hujjatlariga muvofiq amalga oshiradi. 4. Badiiy kengashning nizomi va tarkibi tegishli davlat organi va tashkiloti rahbari tomonidan tasdiqlanadi. Bunda, davlat teatrining badiiy kengashi toʻgʻrisidagi nizom va uning tarkibi Oʻzbekiston Respublikasi Madaniyat vazirligi tomonidan tasdiqlanadi hamda kamida uch yilda bir marta yangilab turiladi. 5. Badiiy kengash tarkibiga, qoida tariqasida, taniqli ijodkorlar, madaniyat xodimlari, olimlar, mutaxassislar, madaniyat tashkilotlari assotsiatsiyalarining (uyushmalarining) vakillari kiradi. 6. Quyidagilar Badiiy kengashning asosiy vazifalari hisoblanadi: a) davlat organlari va tashkilotlarning badiiy kengashlari: madaniy faoliyat sohasidagi ijodiy masalalarni oʻrganish va tahlil qilish; madaniy faoliyat sohasini rivojlantirish yuzasidan taklif va tavsiyalar ishlab chiqish; madaniyat tashkilotlarining ijodiy faoliyati samaradorligini oshirish va ularning repertuarlari shakllantirilishini muvofiqlashtirish; ijodkorlarni ragʻbatlantirish va davlat mukofotlariga tavsiya etish boʻyicha takliflar tayyorlash; b) madaniyat tashkilotlari badiiy kengashlari: madaniyat tashkilotlarining ijodiy faoliyatini muhokama qilish, ularni yaxshilash va sifatini oshirish boʻyicha takliflar ishlab chiqish; madaniyat tashkilotlari tomonidan yaratiladigan sanʼat asarlarining gʻoyaviy, maʼnaviy va badiiy saviyasini oshirish yuzasidan zarur tavsiyalar tayyorlash; madaniyat tashkilotlarining gastrol-konsert faoliyatini samarali tashkil etish boʻyicha taklif va tavsiyalar ishlab chiqish; madaniyat tashkilotlari maʼmuriyati bilan birgalikda ularning ijodiy faoliyatini yaxshilash yuzasidan chora-tadbirlar belgilash; tegishli madaniyat tashkilotlari ijodiy xodimlarining malaka toifalarini koʻrib chiqish va ularni oʻzgartirish boʻyicha tavsiyalar tayyorlash; ishga qabul qilishga nomzod ijodiy xodimlarning ijodiy salohiyatini oʻrganib chiqish, muhokama qilish hamda ishga qabul qilish yoki qilmaslik yuzasidan madaniyat tashkiloti rahbariga xulosa berish; tashkiliy, ijodiy-ishlab chiqarish masalalari boʻyicha tegishli taklif, tavsiya va xulosalar tayyorlash. 7. Badiiy kengash oʻzining asosiy vazifalarini amalga oshirish uchun quyidagi huquqlarga ega: oʻziga yuklangan vazifalarni bajarish uchun zarur boʻlgan axborotni belgilangan tartibda tegishli ravishda davlat organlari va tashkilotlar hamda madaniyat tashkilotidan soʻrab olish; davlat organlari va tashkilotlar, madaniyat tashkilotining ish rejalari va repertuarlarini, gastrol-konsert faoliyatini muhokama qilishda ishtirok etish, ularni takomillashtirish yuzasidan takliflar kiritish; davlat organlari va tashkilotlar rahbariga madaniyat tashkiloti faoliyatini takomillashtirish va uning xodimlarini moddiy ragʻbatlantirish toʻgʻrisida takliflar kiritish. Badiiy kengash qonunchilik hujjatlariga muvofiq boshqa huquqlarga ham ega boʻlishi mumkin. 8. Badiiy kengash ushbu Namunaviy nizomda belgilangan asosiy vazifalar bajarilishini taʼminlashga majburdir. Badiiy kengash qonunchilik hujjatlariga muvofiq oʻz zimmasiga boshqa majburiyatlarni ham olishi mumkin. 9. Badiiy kengash, qoidaga koʻra, rais, rais oʻrinbosari, Badiiy kengash kotibi va aʼzolaridan iborat tarkibda shakllantiriladi. Badiiy kengash 9 — 17 nafar aʼzodan iborat boʻladi. 10. Badiiy kengash raisi: Badiiy kengash majlisi kun tartibini belgilaydi va uni chaqiradi; Badiiy kengash qarorlarini tasdiqlaydi va ular ijrosi nazorat qilinishini tashkil etadi; Badiiy kengashning yillik ish rejasini tasdiqlaydi, shuningdek, Badiiy kengashga uning ijrosi toʻgʻrisidagi hisobotni taqdim etadi; Badiiy kengash aʼzolariga yuklangan vazifalar ijrosi boʻyicha ularning ishini muvofiqlashtiradi; Badiiy kengashning samarali faoliyatini taʼminlash uchun boshqa vakolatlarni amalga oshiradi. 11. Badiiy kengash raisi va uning oʻrinbosari kengash aʼzolari orasidan birinchi tashkiliy majlisda saylanadilar. Badiiy kengash aʼzolari faoliyati muddatlari, Badiiy kengash raisi va uning oʻrinbosarini qayta saylash tartibi uning nizomida belgilanadi. 12. Badiiy kengash oʻz vakolatlarini madaniyat tashkiloti rahbariga berishga haqli emas. Badiiy kengash raisi oʻrinbosari Badiiy kengash raisi yoʻqligida uning vazifasini bajaradi. 13. Badiiy kengash aʼzolari: Badiiy kengash majlislarida koʻrib chiqiladigan masalalarni muhokama qilish va hal etishda ishtirok etadi; madaniyat tashkilotini rivojlantirishning dolzarb masalalari boʻyicha Badiiy kengash muhokamasiga takliflar kiritadi; Badiiy kengash tomonidan koʻrib chiqiladigan masalalar boʻyicha xulosalar taqdim etadi. Badiiy kengash aʼzolari majlisda shaxsan qatnashishi kerak. Badiiy kengash aʼzosi majlisda ishtirok etish imkoni boʻlmaganda majlis kun tartibi boʻyicha oʻz fikrini Badiiy kengashga yozma ravishda yuborish huquqiga ega. 14. Badiiy kengash oʻz ishini Badiiy kengash tomonidan tasdiqlangan rejalar asosida tashkil etadi va oʻz majlislarini zaruratga koʻra, biroq har chorakda kamida bir marta oʻtkazadi. Badiiy kengash raisi Badiiy kengash aʼzolarining yozma iltimosnomalari asosida navbatdan tashqari majlislar chaqirishi mumkin. Badiiy kengash aʼzolarining iltimosnomasida navbatdan tashqari majlisni oʻtkazishning sabablari va asoslari bayon qilinishi kerak. 15. Badiiy kengash majlisini Badiiy kengash raisi olib boradi, u boʻlmagan taqdirda — Badiiy kengash raisi oʻrinbosari olib boradi. Badiiy kengashda uning aʼzolarining kamida uchdan ikki qismi hozir boʻlsa, u vakolatli hisoblanadi. Majlisni oʻtkazish uchun kvorum yoki rais va uning oʻrinbosari boʻlmaganda Badiiy kengash majlisini oʻtkazishning yangi sanasi eʼlon qilinadi. 16. Badiiy kengash majlisida koʻrib chiqilayotgan masalalarning xususiyatiga bogʻliq ravishda davlat organlari va boshqa tashkilotlarning rahbarlari va mutaxassislari, madaniyat tashkiloti xodimlari, alohida soha mutaxassislari taklif etilishi mumkin. 17. Badiiy kengash kotibi: barcha zarur hujjatlar Badiiy kengash majlisiga oʻz vaqtida tayyorlanishini taʼminlaydi; majlisni oʻtkazish muddati va joyini Badiiy kengash raisi bilan kelishadi; kun tartibidagi masalalar boʻyicha Badiiy kengash majlislari oʻtkazilishini tashkil etadi; Badiiy kengash aʼzolarini va taklif etilgan shaxslarni majlis oʻtkaziladigan sana, kun tartibi loyihasi, vaqt va joy toʻgʻrisida xabardor qiladi; Badiiy kengash qarorlari ijrosi monitoringini olib boradi; Badiiy kengash bayonnomalarini rasmiylashtiradi va tasdiqlangan bayonnomalarni Badiiy kengash aʼzolariga va boshqa manfaatdor tashkilotlarga yuboradi; Badiiy kengash hujjatlari saqlanishini, shuningdek, Badiiy kengashning faoliyati toʻgʻrisidagi axborot madaniyat tashkilotining veb-saytida joylashtirilishini taʼminlaydi. 18. Badiiy kengashning qarori majlisda ishtirok etayotgan Badiiy kengash aʼzolarining oddiy koʻpchilik ovozi bilan qabul qilinadi. Ovozlar teng boʻlib qolganda, Badiiy kengash raisining ovozi hal qiluvchi hisoblanadi. 19. Badiiy kengash qarorlari Badiiy kengash majlisining bayonnomasi bilan rasmiylashtiriladi. Badiiy kengash majlisining bayonnomasi Badiiy kengash raisi tomonidan tasdiqlanadi va bir hafta muddatda Badiiy kengash aʼzolariga yuboriladi. Badiiy kengash majlisi bayonnomasi rasmiylashtirilgan sanadan boshlab oʻn ish kuni mobaynida Badiiy kengashning kotibi uni tegishli ravishda davlat organlari va tashkilotlarga, madaniyat tashkilotiga yetkazilishini taʼminlaydi. 20. Badiiy kengash bayonnomasining asli va unga tahliliy materiallar tegishli ravishda davlat organlari va tashkilotlarda, madaniyat tashkilotida saqlanadi. 21. Badiiy kengash kotibi Badiiy kengash aʼzolari koʻmagida Badiiy kengash qarorlari bajarilishini muntazam ravishda oʻrganadi va koʻrib chiqadi, zarurat boʻlganda, Badiiy kengash raisiga tegishli takliflar kiritadi. 22. Ushbu Namunaviy nizom qoʻllanilishi munosabati bilan yuzaga keladigan nizolar belgilangan tartibda koʻrib chiqiladi. 23. Ushbu Namunaviy nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar.